Марвар опа пилладан нишона олди | Jomboy.uz\n“Жомбой ТАП агро пилла” масъулияти чекланган жамиятидан олинган маълумотга кўра, жорий йил туманимизда 4775 қути пилла қурти парваришланмоқда. Мавсум сўнгида 263 тонна кумуш тола олиш мақсад қилинган.\n– Шу кунларда ҳашарот сўнгги уйқудан уйғонди, – дейди жамият раиси Ғ.Хўжаев. – Олдинда ғон, йиғим ишлари турибди. Демоқчимизки, вилоятимиздаги бирор хўжалик ҳали пилла ҳосилини олгани йўқ. Аммо Жомбой тумани, Саричашма маҳалласида яшовчи Марвар Бўриева парваришлаган пилла қурти нишона бериб улгурди.\nГап шундаки, узоқ йиллик тажрибага эга бўлган М.Бўриева кўпдан бери маҳаллий турни кўпайтириш устида изланади. Ўтган йили ҳашаротдан тажриба сифатида уруғ олган экан. Жайдари усул билан инкубациягача олиб келинган ҳашарот кутилмаган натижа берган. Май ойи ўртасидаёқ пилла ўрашга киришибди.\nБугун вилоят ҳокими маслаҳатчиси А.Нурқулов ҳамда туман ҳокими Қ.Собиров пиллакорнинг хонадонида бўлиб, тажриба натижаси билан танишди. Марвар Бўриевага эсдалик совғаси топширилди.\nКелгусида ушбу усул кенг миқёсда оммалаштирилиши мумкин.


Тошкентда 24 соат ичида 4 та ёнғин юз берди\n09:32 / 17.05.2017\n2017 йилнинг 15 май куни соат 08:00 дан 16 май куни соат 08:00 га қадар Тошкент шаҳрида 4 та ёнғин содир бўлди. Бу ҳақда Тошкент шаҳар Ички ишлар бош бошқармаси хабар берди.\nХусусан, 2017 йил 15 май куни соат 12:41 да Чилонзор тумани, Бешқўрғон кўчасида ёнма-ён жойлашган 3 та хонадон 200 кв.м.майдонда ёнган. 15 май куни соат 15:55 да Юнусобод тумани, Минор мавзеси 68-уй орқасида дарахт ёнган.\nБундан ташқари, 2017 йил 15 май куни соат 17:35 да Олмазор тумани, Чимбой даҳаси 1-уй олдидаги жар ёқасидаги 30 кв.метр майдонда чиқинди ёнган. 2017 йил 15 май куни соат 23:41 да Олмазор тумани, Қорақамиш 2/5дахаси, 1-А уй орқасидаги ташландиқ бино ичидаги 5 кв.метр майдонда чиқинди ёнган. Юз берган барча ёнғинлар сабаби аниқланмоқда.


Хитойда ғарқ бўлган туристик кема иши бўйича суғурта тўловлари 15 млн долларни ташкил қилди\n11:06 / 11.06.2015\nХХРнинг суғурта регулятори Янцзи дарёси остига кетган “Шарқ юлдузи” саёҳат кемаси иши бўйича суғурта тўловларининг умумий миқдорини 92.5 млн юань (14.91 млн млн доллар) деб белгилади. Ҳалокат 400 кишини ҳаётдан олиб кетди.\nСуғурталашни бошқариш комиссиясининг конференцияси чоғида айтилишича, суғурта компаниялари ҳалокат билан у ёки бу даражада боғлиқ 340 жисмоний ва юридик шахслар билан шартномаларга эга бўлган. Улар орасида оддий йўловчилардан тортиб туристик агентликлар ва кема эгаларигача бор.\nShanghai Securities News нашрининг ёзишича, “Чунцинь шарқий пароходчилик” компаниясига тегишли кема 15.7 млн июньга (2.5 млн доллар) Хитой халқ суғурта компанияси томонидан суғурталанган. Бу пулларнинг 10 млн юани тўлаб бўлинган.\nЭслатиб ўтамиз, ҳалок бўлган кема бортида 456 киши бўлган, уларнинг 405 нафари йўловчилар, 46 нафари экипаж аъзолари ва 5 нафари туристик агентликлари вакиллари бўлган. Фақатгина 14 кишини қутқаришга муваффақ бўлинган, 434 киши эса ҳалок бўлди.


80 жуфт эр-хотиннинг фикри нега ўзгарди? - Huquq.uz\n80 жуфт эр-хотиннинг фикри нега ўзгарди?\nТўрақўрғон туманининг Кумидон маҳалласида яшовчи Нурмуҳаммад ва Мафтуна бир олам орзу-умидлар билан оила қуришган эди. Нимадир бўлиб, уларнинг ораси бузилди. Оила ажрашиб, Мафтуна икки фарзандига алимент ундириш масаласида фуқаролик ишлари бўйича Чуст туманлараро судига мурожаат қилди. Унинг аризаси қондирилди ва алимент ундириш тўғрисидаги ижро ҳужжати МИБ Тўрақўрғон тумани бўлимига келиб тушди.\nБюронинг туман бўлими, шунингдек, мутасадди давлат идоралари ва нодавлат ташкилотлар вакиллари ҳамкорликда ҳар икки томонга оиланинг муқаддаслиги, ўртадаги икки фарзанднинг ота меҳрига зор ўсиши уларнинг тарбиясига салбий таъсир қилишини обдан тушунтиргач, иш ижобий томонга сурила бошлади. Ёшлар ярашиб, бугунги кунда ўзлари пешона тери эвазига сотиб олган мўъжазгина ҳовлида аҳил яшамоқда.\nБугунги кунда бюронинг туман бўлими ходимлари айнан алимент билан боғлиқ ҳужжатларнинг ижросини таъминлашга алоҳида эътибор қаратиб келаяпти. Шу йўналишда фуқаролар билан тушунтириш ишлари олиб борилмоқда. 2020 йилнинг ўтган даврида 80 га яқин оила яраштирилди.


Маҳмудхўжа Беҳбудий (1875-1918)\nHome icon Бош саҳифа»Кутубхона»Антология»Маҳмудхўжа Беҳбудий (1875-1918)\nМаҳмудхўжа Беҳбудий адабиёт, тарих фанлари қатори сиёсатшунослик билан ҳам жиддий шуғулланади. Рўзнома ва ойпомалардан жаҳонда содир бўлаётган сиёсий воқеалар билан яқиндан танишиб боради. У Маккага бориш мақсадида араб тилини ўрганишга киришиб, ислом тарихи ва назарияси билан шуғуллана бошлайди. 1902 йилда Маккага бориб, хўжа ва муфти унвонларига эга бўлиб қайтади. Сўнгра Қозон ва Уфа шаҳарларида бўлиб, Оврўпо маданияти билан ҳам қизиқади. Ўша даврдаги Қозон, Оренбургда чиқадиган араб имлосидаги жарида ва рўзномалар билан ҳамкорлик қилади. Унинг қатор мақолалари ҳам мазкур рўзнома ва ойномаларда чиқа бошлайди. Мактаб, маориф, маданият, маърифатпарварлик ғояларининг тарғиботи ушбу мақолаларнинг марказида турарди.\nБеҳбудий дунёқарашида Россиядаги энг нуфузли бўлган Кадетлар партиясининг аъзолари билан учрашув ва улар ҳаракатномаларининг таъсири катта бўлади. 1910 йилларга келиб, ўлкамизда «Шўрои Исломия», «Уламо», «Адолат», «Ёш бухороликлар» каби фирқалар пайдо бўлади. 1912-1913 йилларда Беҳбудий Самарқандда «Самарқанд» рўзномаси, «Ойна» жаридаси чиқишида жонбозлик кўрсатади. У 1914 йилда Туркия, Мисрга бориб, у ердан муҳим китоблар, ўқув қўлланмалари келтиради, янги усулдаги мактаб дастури устида ишлашга киришади. Бироқ, у турли тўсиқларга учраб, «жадидчилик» раҳнамоси, дахрий деб эълон қилинади. Шунга қарамай, татар мутафаккири Исмоил Гаспринлининг маърифатчилик борасидаги таълимотини қўллаб-қувватлаб, ўз ўлкасида ҳам шундай ишларни амалга оширишга киришади, кўп ўтмай маърифатпарвар сифатида ўз халқи ҳурматига киради. У бир қатор жаҳон тилларини билган юксак маданият соҳиби бўлиши билан бирга, умуминсоний маданятнинг толмас тарғиботчиси ҳам бўлган.\nБеҳбудий адиб сифатида ўзининг «Падаркуш» драмасини яратган. Унда туркистонлик ёшларни Оврўпо илмгоҳларида ўқитишни тарғиб қилган. Мазкур асар ўз даврида А. Қодирийнинг «Бахтсиз куёв», Мирмуҳсин Фикрийнинг «Бефарзанд Очилдибой», Ҳамза Ҳакимзоданинг «Янги саодат» каби асарларининг яратилишига ҳам таъсир кўрсатган. Ҳатто у Американинг Калифорния дорифунунида таржима ҳам қилинган.\nБундан ташқари, Беҳбудий ўзбек ва тожик тилларида икки юздан ортиқ мақола ва асарлар яратган. Жумладан, «Мунтаҳаби жуғрофияи умумий» (1903 йил, «Қисқача умумий жуғрофия»), «Китобул атфол» (1904 йил, «Болалар учун китоб»), «Мухтасари тарихи ислом» (1904 йил, «Ислом қисқача тарихи»), «Амалиёти ислом» (1905 йил), «Россиянинг қисқача географияси» (1908 йил) каби дарсликлар, китоблар ёзган. Унинг мақолалари 1901 йилдан бошлаб «Туркистон вилоятининг газети», «Тараққий», «Ҳуршид», «Шухрат», «Тужжор», «Осиё», «Ҳуррият», «Турон», «Садои Туркистон», «Улуғ Туркистон », «Нажот», «Меҳнаткашлар товуши», «Тирик сўз», «Таржимон», «Шўро», «Вақт», «Тоза ҳаёт», «Самарқанд», «Ойина» каби рўзнома ва ойномаларда чоп этилган.\nАлбатта, Беҳбудий қозонаётган бундай шуҳрат ҳоким синфлар ва амалдорларнинг ғашига тега бошлайди. Уни Бухородаги инқилобий кучларга хайрихоҳликда айблаб, Саид Олимхон томонидан 1918 йилда Қаршида қатл қилинади. Қарши шаҳри 20—30 йилларда Беҳбудий номи билан аталиб келинади. Маҳмудхўжа Беҳбудий 1956 йилга келиб оқланади. Ҳозирги кунда у қолдирган ранг-баранг адабий-маданий мерос ўз халқи хизматига кирмоқда.\nХуллас, С. Айний ёзганидек: «Жафокаш шоир Беҳбудийнинг номини мусулмон Шарқи ҳурмат билан тилга олади, чунки у 20 йил мобайнида оъзининг онги ва инсоний қадру қимматини билган барча мавжудотни эркин ҳаёт, нур ва маърифат учун курашга чорлаб келди».


Эффералган ректал суппозиторийлар – medu.uz – Дорилар ҳақида маълумотлар ўзбек тилида\nЭффералган ректал суппозиторийлар\nHome Йўриқномалар Эффералган ректал суппозиторийлар\nПрепаратнинг савдо номи: Эффералган\nДори шакли: ректал суппозиторийлар 80 мг, 150 мг, 300 мг.\nфаол модда: парацетамол, мувофиқ равишда, 80 мг, 150 мг ёки 300 мг;\nёрдамчи модда: қаттиқ ёғ.\nТаърифи: оқ рангли, силлиқ ва ялтироқ юзали суппозиторийлар.\nФармакотерапевтик гуруҳи: анальгетиклар ва антипиретиклар.\nЭффералган суппозиторийлар оғриқ қолдирувчи ва иситма туширувчи таъсирга эга. Таъсир механизми асосан гипоталамусдаги терморегуляция марказига таъсири, простагландинлар синтезини ингибиция қилиши билан боғлиқ.\nРектал юборилганида парацетамолни сўрилиши секин юз беради, аммо перорал қўллангандагига нисбатан янада тўлиқроқ бўлади.\nПлазмада максимал концентрациясига қабул қилингандан сўнг 2-3 соатдан кейин эришилади. Парацетамол барча тўқималарга тез тақсимланади. Қон, сўлак ва плазмадаги концентрацияси бир хил ҳисобланади. Плазма оқсиллари билан кучсиз боғланади.\nПарацетамол асосан жигарда метаболизмга учрайди ва организмдан сийдик билан чиқарилади. Қабул қилинган дозанинг 90% буйраклар орқали 24 соат давомида, асосан глюкуронид конъюгатлари (60-80%) ва сульфат конъюгатлари (20-30%) шакли чиқарилади. 5% дан камроқ қисми ўзгармаган ҳолда чиқарилади. Ярим чиқарилиш даври 4-5 соатни ташкил этади.\nПарацетамолнинг жуда кам қисми цитохром Р450 иштирокида глутатион билан бирикадиган ва сийдик билан чиқариладиган метаболитга айланади. Дозаси ошириб юборилганида ушбу метаболитнинг миқдори ошади.\nОғир даражадаги буйрак етишмовчилигида (креатинин клиренси минутига 10 мл дан кам бўлганида), парацетамол ва унинг метаболитларини чиқарилиши секинлашади.\nЕнгилдан ўртача оғирлик даражагача бўлган оғриқ ва/ёки иситмали ҳолатларни даволаш учун қўлланади.\nПрепарат фақат 3 ойликдан 10 ёшгача бўлган болаларда ректал қўлланади.\nПарацетамолнинг тавсия этилган суткалик дозаси боланинг тана вазнига боғлиқ бўлиб, кунига 60 мг/кг ҳисобидан, 4 марта қабул қилишга бўлиб буюрилади.\nБир марталик дозаси – 15 мг/кг ҳар 6 соатда, тенг вақт оралиғида қўлланиши керак, шу жумладан тунда ҳам.\nБолаларда, боланинг тана вазнига мувофиқ равишда дозалашга риоя қилиш керак. Ёш ва унга мувофиқ келувчи тана вазни тахминан келтирилади.\nТана вазни 4 кг дан 10 кг гача (3 ойликдан 6 ойликкача) бўлган болаларга 1 суппозиторий (80 мг) дан суткада кўпи билан 4 марта ҳар 6 соатда юборилади, суткада 4 суппозиторийдан ошмаслиги керак\nТана вазни 10 кг дан 14 кг гача (6 ойликдан 4 ёшгача) бўлган болаларга 1 суппозиторий (150 мг) дан суткада кўпи билан 4 марта ҳар 6 соатда юборилади, суткада 4 суппозиторийдан ошмаслиги керак\nТана вазни 14 кг дан 24 кг гача (4 ёшдан 10 ёшгача) бўлган болаларга 1 суппозиторий (300 мг) дан суткада кўпи билан 4 марта ҳар 6 соатда юборилади, суткада 4 суппозиторийдан ошмаслиги керак\nДиарея бўлганида суппозиторийларни буюриш тавсия этилмайди.\nСуткада 4 тадан ортиқ суппозиторий қўллаш мумкин эмас.\nОғир даражадаги буйрак етишмовчилигида (креатинин клиренси минутига 10 мл дан кам бўлганида) қўллашлар орасидаги интервал камида 8 соат бўлиши керак.\nПарацетамол ректал юборилганида маҳаллий заҳарланиш ҳавфи туфайли, имкон борича уни камроқ қўллаш керак.\nҚўллаш давомийлиги максимал даражада қисқа бўлиши керак: иситма туширувчи восита сифатида 3 кунгача ва оғриқ қолдирувчи восита сифатида 5 кунгача қўллаш керак.\nТерапевтик самараси бўлмаганида даволашни тўхтатиш ва шифокорга мурожаат қилиш керак.\nанафилактик шок, Квинке шиши, эритема, эшакеми ва тери тошмаси, тўғри ичак ва анал тешикни таъсирланиши.\nтромбоцитопения, лейкопения ва нейтропения.\nНожўя реакциялари пайдо бўлганида ушбу дори воситаси ва унга яқин препаратларни қабул қилишни зудлик билан тўхтатиш керак.\nпарацетамолга юқори сезувчанлик;\nяқинда кузатилган проктит, анусит ёки тўғри ичакдан қон кетиши;\nглюкоза-6-фосфатдегидрогеназа ферменти танқислиги;\n3 ойликкача бўлган болаларда қўллаш мумкин эмас.\nПарацетамол перорал антикоагулянтларнинг таъсирини кучайтиради ва максимал дозаларда (кунига 4 г) камида 4 кун давомида қабул қилинганида қон кетишини ривожланиш хавфи ошади, шунинг учун протромбин индексини мунтазам равишда назорат қилиш керак.\nЗарурат бўлганида парацетамолни қўллаш вақтида ва у бекор қилинганидан сўнг антикоагулянтларни дозалаш тартибига тузатиш киритиш керак.\nЛаборатория тестларининг натижаларига таъсири\nПарацетамолни аномал юқори концентрацияларда қабул қилиш, глюкозооксидаза-пероксидаза реакцияси орқали қонда глюкозани аниқлаш натижаларига таъсир қилиши мумкин.\nПарацетамолни қўллаш фосфорвольфрам кислотаси усули ёрдамида қонда мочевинани аниқлаш натижаларига таъсир қилиши мумкин.\nДозани ошириб юборилиш хавфидан сақланиш учун бошқа дори воситаларнинг таркибида парацетамол йўқлигини текшириш керак.\nТавсия этилган максимал дозалар:\n– тана вазни 37 кг гача бўлган болаларда парацетамолнинг умумий дозаси кунига 80 мг/кг дан ошмаслиги керак;\n– тана вазни 38 кг дан 50 кг гача бўлган болаларда парацетамолнинг умумий дозаси кунига 3 г дан ошмаслиги керак;\n– катталарда ва тана вазни 50 кг дан ортиқ бўлган болаларда парацетамолнинг умумий дозаси кунига 4 г дан ошмаслиги керак.\nПарацетамолни кунига 60 мг/кг қабул қилаётган болалар учун бошқа антипиретик билан мажмуада қўллаш фақат самарасиз бўлган ҳолда маъқул.\nДиарея ривожланганида суппозиторийларни буюриш тавсия этилмайди.\nСуппозиторийлар қўлланганида, айниқса, тез-тез ва узоқ муддат қўлланганида маҳаллий заҳарланиш ҳавфи мавжуд.\nЖигар фаолияти бузилганида, Жильбер синдроми, дегидратация, гиповолемияда препаратни эҳтиёткорлик билан қўллаш керак. Препаратни қўллашдан олдин шифокор билан маслаҳатлашиш керак.\nПрепарат фақат 3 ойликдан 10 ёшгача бўлган болаларда қўллаш учун мўлжалланган.\nПарацетамол йўлдош тўсиғи орқали ўтади ва кўкрак сути билан чиқарилади. Парацетамол ҳомиладорликда ва лактация даврида қўлланганида, она учун даволашдан кутилаётган фойда ва ҳомила ҳамда бола учун потенциал хавфни синчиклаб бахолаш керак.\nАвтотранспорт ва хавфли механизмларни бошқариш қобилиятига препаратни таъсир қилиш хусусияти. Таъсир қилмайди.\nКекса ёшдаги шахсларда ва айниқса кичик ёшдаги болаларда ўлимга олиб келиши мумкин бўлган заҳарланиш ҳавфи мавжуд.\nСимптомлари: кўнгил айниши, қусиш, анорексия, тери рангини оқариши, қоринда оғриқ, улар одатда биринчи суткаларда намоён бўлади.\nКатталар парацетамолни 10 г дан ортиқ дозада бир марта қабул қилиши ва болалар парацетамолни 1 кг тана вазнига 150 мг дан ортиқ дозада бир марта қабул қилиши гепатоцитларнинг, гепатоцеллюляр етишмовчилиги, метаболик ацидоз, энцефалопатия ва ўлимга олиб келадиган, некрозини чақириши мумкин.\nДозаси ошириб юборилганидан сўнг 12-48 соатдан кейин жигар трансаминазалари, лактатдегидрогеназа ва билирубиннинг даражасини ошиши, шунингдек протромбиннинг даражасини пасайиши кузатилиши мумкин.\nДаволаш: заҳарланиш белгилари намоён бўлганида зудлик билан шифокорга мурожаат қилиш керак.\nПлазмада парацетамолнинг даражасини аниқлаш учун қонни таҳлил қилиш, меъдани ювиш (ичга қабул қилинганида), дори воситаси қўлланганидан сўнг 10 соат давомида N-ацетилцистеин антидотини вена ичига юбориш ёки перорал қабул қилиш, симптоматик даволаш ўтказиш тавсия этилади.\n5 суппозиторийдан контур уяли ўрамда.\nОлдингисиТаблетки от кашля12.06.2018\nЭффералган вишилловчи таблеткалар12.06.2018Кейингиси


Ucell кундалик абонент тўловини бир центга кўтармоқда\nUcell уяли алоқа оператори 4 апрелдан бошлаб олтита тариф режаларида белгиланган кундалик абонент тўлови бир центга қимматлашини билдирди.\nШиркат веб сайтида маълум қилинишича, 4 апрелдан бошлаб “Эркин суҳбат”, “Оддий”, “ГАП”, “Янада кўп суҳбат”, “Онлайн” ҳамда “Осон ҳисоб” тарифларининг кундалик абонент тўлови 4 центни ташкил этади.\nУшбу тариф режаларида абонент тўлови 2013 йилнинг январида 2 центдан 3 центга оширилган эди.\nЎзбекистон президенти мамлакат конституцияси эълон қилинган кун муносабати билан 6 декабрь куни қилган чиқишида ҳозир мамлакатда 19 миллион одам уяли алоқа хизматидан фойдаланаётгани, ҳар бир оилага ўртача учтадан қўл телефони тўғри келишини айтган эди.\nҲозир Ўзбекистонда тўртта уяли алоқа оператори фаолият юритмоқда. Beeline ва Ucell операторлари GSM стандартида, Perfectum Mobile ва Uzbekistan Mobile операторлари SDMA стандартида хизмат кўрсатмоқда.


Пеллегрини истеъфо ёқасида\n25 ноябрь, 2019, 15:22 188\nТеглар:Мануэль Пеллегрини | Вест Хэм\nУнинг курсиси қимирламоқда.\nЛондоннинг "Вест Хэм" клуби бош мураббийи Мануэль Пеллегрини тез орада ўз лавозимидан озод этилиши мумкин.\nThe Telegraph нашри тарқатган хабарга кўра “болғачилар” раҳбарияти жамоанинг мавсум давомида қайд этаётган натижаларидан норози бўлишмоқда. Агар вазият тез орада ўнгланмаса 66 ёшли мутахассис истеъфога чиқарилади.\nЭслатиб ўтамиз, Пеллегрини “Вест Хэм”ни 2018 йилнинг май ойидан буён бошқариб келмоқда. Унинг шартномаси 2021 йилга қадар имзоланган. Унга кўра мутахассиснинг йиллик маоши 8,17 млн еврони ташкил этади.\nМаълумот учун, “Вест Хэм” премьер-лиганинг 13 та туридан сўнг 16-ўринда бормоқда.\n"Вест Хэм" раҳбарияти Пеллегринига қандай ультиматум қўйди?\nМануэль Пеллегрини: Агар VAR бўлганида МЮни мағлубиятга учратган бўлардик\nНасри ҳозир 15 ёки 20 дақиқа ўйнай олади


Ҳиндистон биринчилардан бўлиб мусобақани тарк этди\n15 Янв 2019 2175\nОсиё Кубоги гуруҳ босқичи сўнгги 3-тур ўйинлари ҳам бошланди. Биласизки 3-тур учрашувлари параллел равишда бўлиб ўтади. Кеча А гуруҳида икки ўйин бўлиб ўтди. Мусобақа мезбонлари БАА терма жамоаси Таиланд билан куч синашди. Иккала жамоанинг ҳам кейинги босқичга чиқиши учун дурранг кифоя қиларди. Шунинг учун жамоалар эҳтиёткорлик билан тўп суришди ва 1:1 ҳисобидаги дуранг билан ўйин якунланди.\nИккинчи учрашув Баҳрайн ва Ҳиндистон терма жамоалари ўртасида бўлди. Бу ўйин анчайин қизиқарли кечди. Сабаби бир тўп фарқи билан бўладиган ғалаба Баҳрайнни кейинги босқичга олиб чиқса, Ҳиндистонга дурранг ҳам етарли эди. Ўйиннинг 90-дақиқасигача ҳисоб очилмади. Ҳамма Ҳиндистонни кейинги босқичга чиқди деб ўйлай бошлади. 90-дақиқада ҳиндистонлик футболчи ўз жарима майдонида рақиб футболчисига қуполлик ишлатди ва ҳакам пенальти белгилади. Жамол Рашид пенальтини аниқ амалга оширди ва Баҳрайн кейинги босқичга йўл олди.\nУшбу натижалардан сўнг гуруҳда вазият қуйидагича. Мусобақа мезбонлари 5 очко билан гуруҳда биринчи бўлишди. Баҳрайн 4 очко билан иккинчи, худди шунча очкога эга бўлган Таиланд эса 3-поғона билан плей-офф йўлланмасига эга чиқди.\nФаластин – Иордания\nҲар иккала баҳс ҳам 18:30 да бошланади.


Kasalliklar bo'yicha barcha ma'lumot ТОВУҚ ТУҲУМИ ҲАҚИДА КЕНГ ТАРҚАЛГАН 5ТА АФСОНА » DAWO.UZ\nТОВУҚ ТУҲУМИ ҲАҚИДА КЕНГ ТАРҚАЛГАН 5ТА АФСОНА\n14 октябрь куни дунёнинг кўп мамлакатларида фойдали ва тўйимли озуқа – туҳум куни нишонланади. Инсоният қадимдан туҳумни истеъмол қилади ва бу давр мобайнида у тўғрисида жуда кўп афсона, ривоят ва стереотиплар пайдо бўлган. Уларни қайсиларига аниқ ишонмаса бўлишини аниқлаймиз.\nАфсона № 1. "Туҳум сариғи қанча ёрқин бўлса у шунча фойдали”\nТуҳумни сариғи ёрқин ва ҳатто тўқ сарик бўлса, кўпчилик ўзини ўзгача фойдали ва экологик тозалиги билан ажралиб турадиган ҳонаки товуқ туҳумига ўҳшатади. Аммо туҳум сариғини ранги аслида товуқ қаердалигиданлигини эмас, уни озуқасини кўрсатади. Товуқ фабрикаларда макёнларни озуқасига каротиноидлар қўшилади ва улар туҳум сариғига керакли рангни беради. Бу моддалар таркибида маккажўҳори, люцерна ва ўт бўлади.\nАфсона № 2. "Иккита сариғи бор туҳум ҳавфли”\nБундай туҳумлар аномалия саналади ва табиатда кам учрайди – улардан жўжалар очилмайди. Аммо бундай туҳумларни озуқа сифатида истеъмол қилиш ҳавфли эмас, туҳум мазасида ва фойдалиги ўзгармайди. Ҳозирда айрим туҳум фабрикаларида иккитадан сариғи бор туҳумлар туғадиган маҳсус товуқлар кўпайтирилмоқда, чунки бундай туҳумлар анча йирик ва ҳаридорбоп.\nАфсона № 3 "Туҳум истеъмол қилиш қондаги холестерин миқдорини кўпайтиради”\nТуҳумда таҳминан 215 мг холестерин мавжуд ва уни суткалик нормаси 300 мг эканини ҳисобга олсак, кунда бир донадан туҳум истеъмол қилиш етарли ҳисобланади. Бундан ташқари, туҳум таркибида модда алмашуви учун зарур бўлган лецитин мавжуд. Туҳум истеъмолини фақат рационда бошқа тўйинтирилган ёғларга эга озуқа – сут маҳсулотлари ёки гўшт бўлса камайтириш мумкин.\nАйтгандай, туҳум оқсилларнинг бебаҳо манбаси ҳисобланади. Озуқавийлик даражаси бўйича бир дона туҳум 200 мг сут ёки 50 гр гўштга тенг.\nАфсона № 4 "Туҳум қийин ҳазм бўлади”\nТуҳумни қийин ҳазм бўлиш муаммосига – 2 ҳолатда дуч келиш мумкин : агар туҳумни ҳомича истеъмол қилинса ва уйқу олдидан кўп миқдорда истеъмол қилинса. Бошқа пайтларда тўғри тайёрланган туҳум бошқа озуқалардан ҳам яҳши ҳазм бўлади ва организмга ҳеч қандай зарар етказмайди. Бундан ташқари туҳумда А, В, Д, Е витаминлари, шунингдек калий, натрий, фосфор, магний, темир, руҳ, фтор ва инсон организми учун кундалик керак бўлган бошқа моддалар ҳам бор.\nАфсона № 5 "жигар ранг пўчоқ туҳумида йод мавжудлигидан дарак беради”\nБу таҳмин "жигарранг” туҳум фойдалироқ каби янглишдир. Аслида пўчоқ ранги туҳумни мазаси ва ундаги микроэлементларни мавжудлигига таъсир этмайди ва товуқни зотига боғлиқ бўлади. Аммо, барбир катта бўлмаган бир фарқ бор : жигар ранг пўчоқ, оқ пўчоққа қараганда зич бўлади ва кам синиб ўзоқ сақланади.\nБошқа қушларда туҳум пўчоғини ранги уларни қаерда тўпланаётганига боғлиқ. Масалан, туҳум ерда тўпланаётган бўлса ранги жигарранг, кулранг ёки майда ҳолли – уни ўраб турган тошлар рангига ўҳшаш бўлади.\nТуҳум янгилигини қандай билиш мумкин?\nТуҳумни сувга қўйинг. Янгиси сув тубида горизонтал ҳолатда қолади, бир ҳафталигида тўмтоқ томони сув юзасига чиқиб қолади. Агар туҳум 2 – 3 ҳафталик бўлса у сувда вертикал туриб қолади, 6 – 7 ҳафталик ҳафталик эса сув юзасига қалқиб чиқади. Магазинда туҳумни янгилигини силтаб билиш мумкин – агар туҳум ичидагиси у ва бу томонга қалқиётгани сезилса уни сақлаш муддати оҳирлаётган бўлади.\n- музлатгичда 2 ҳафта сақланган туҳумни пўчоғини арчиш қийин.\n- туҳум оқсилини сифати бузилмасин десангиз уни 10 минутдан ортиқ пиширманг.\n- энг кўп туҳумни Мексикада ейишади - ўртача бир одам кунига бир яримта туҳум истеъмол қилади.\n- туҳумларни музлатгични энг совуқ жойида – орқа девори олдида сақлаш керак. Ва албатта берк упаковкада – ғовак пўчоғ, бошқа озуқ – овқатларни кучли ҳидини ўзига олиши мумкин.\n- ҳом туҳумларни музлатгичда 4 – 5 ҳафта сувда пиширилган ва пўчоғидан тозаланмаганларини эса 7 кунгача сақлаш мумкин.\nТовуқ туҳумларидан ташқари озуқа сифатида қарийиб барча қушларни, тошбақа ва балиқларни туҳумларини истеъмол қилиш мумкин. Балиқ икралари ҳам туҳум ҳисобланади, фақат уни қаттиқ пўчоғи йўқ.


“Дўппидан муҳимроқ мавзу йўқ ҳозир” – ХДП вакили “Миллий ... - UzNews.uz\n25 августа, 16:54 616 0\n“Дўппидан муҳимроқ мавзу йўқ ҳозир” – ХДП вакили “Миллий тикланиш”ни танқид қилди\nХДП Ахборот хизмати ходими “Миллий тикланиш” ДПни хаёлпарастликни йиғиштириб, дўппини ерга қўйиб, бирон жиддийроқ иш қилишга чақирди.\nФото: "Миллий тикланиш" ДП\nХалқ демократик партияси Марказий Кенгаши Ахборот хизмати АКТни ривожлантириш бўйича бош мутахассиси Қодир Буматов “Миллий тикланиш” демократик партиясининг “дўппи челленжи” ҳақида фикр билдирди.\n“Афсуски, сайловолди ташвиқотлари мундарижаси “Дўппи челенж” даражасида қотиб қолган партиялар ҳам бор. Шундай хаёллар билан партия ва унинг раҳбари номидан юритиладиган интернет ресурсларни ораладим. Балки янглишаётгандирман, эҳтимол бошқа бир тузук роқ, жўялироқ гаплар, ташаббуслар бордир?\nҲа, бор экан. Имзо йиғиш жараёнига ўқитувчиларни мажбуран жалб қилмасликка доир ҳуқуқий тавсия ва келажакка хиёнат номли кулгили утопия. Ҳуқуқшунос дипломига эга бўлган партия етакчисининг “Миллий тикланиш”ни ҳуқуқий маслаҳатлар омборига айлантириб бораётгани алоҳида мавзу.\nБиринчидан, ўзининг чиқишлари билан ўқитувчилар ҳимоячиси, таълим фидойиси сифатида кўзга ташланишни яхши кўрадиган “Миллий тикланиш” партияси амалда устозлардан имзо йиғишни бошлаворгани учун лоақал узр ҳам сўрамади. Шунчаки, уларга ҳуқуқий тавсия берилди. Келинг, биз буни юмшоқ қилиб, “Олийжаноб кеккайиш”, деймиз”, - деб ёзади Қ. Буматов.\nУнга кўра, “Миллий тикланиш” партияси ҳар доимгидек, муҳим сиёсий кампания баҳонасида аравани қуруқ олиб қочиб, сайловчиларнинг фикрини чалғитишни бошлаганга ўхшайди.\n“Кейинги ўн-ўн беш кунда партия асосан таълим масалалари ва “дўппи челленж” билан машғул бўлганини инобатга олсак, ўзининг сайловолди дастурини узил-кесил унутиб қўйгани тушунарли”, - фикрини асослайди ХДП вакили.\nҚодир Буматов “Миллий тикланиш”ни хаёлпарастликни йиғиштириб, дўппини ерга қўйиб, бирон жиддийроқ иш қилиш кераклигини ўйлаб кўришга чақирган.\n14 сентября, 12:52 1330 0\n15 сентября, 08:41 927 0\n15 сентября, 09:16 722 0\n15 сентября, 14:41 633 0\n15 Сентября, Среда 468 0\n15 Сентября, Среда 167 0\n15 Сентября, Среда 211 0\n10 Сентября, Пятница 6498 0\n17 Августа, Вторник 5959 0\n16 Августа, Понедельник 3838 0\n26 Августа, Четверг 829 3\n31 Августа, Вторник 325 3\n27 Августа, Пятница 1479 2


Мақсадли бўлган йўл топар – Сурхон тонги\nБош саҳифа / Жамият / Мақсадли бўлган йўл топар\nМарт 18, 2021\tЖамият Изоҳ қолдириш 179 Кўрилди\nЖарқўрғон туманидаги 3-сектор таркибига кирувчи 24 та маҳаллада жами 81 минг 73 нафар аҳоли истиқомат қилади. Ушбу аҳолининг 19 минг 855 нафари 18-30 ёшгача бўлган йигит-қизлар бўлиб, уларнинг 1489 нафари “Ёшлар дафтари”га киритилган.\nХўш, дафтарга киритилган ёшларни нима ўйлантираяпти? Уларнинг қандай режалари, таклифлари ва ёки муаммолари мавжуд?\nАна шу саволларга жавоб топиш мақсадида ИИВ Сурхондарё академик лицейида Сурхондарё вилоятидаги 4 та сектор раҳбарларининг “Ёшлар дафтари”га киритилган жарқўрғонлик йигит-қизлар билан учрашуви ташкил этилди. Бу ҳақида вилоят ҳокимлиги ахборот хизмати хабар берди.\nУнда туманнинг 3-сектори ҳудудида истиқомат қилувчи “Ёшлар дафтари”га киритилган 250 нафардан ортиқ йигит-қиз ўзларини қийнаётган муаммолар ва таклифларини эркин мулоқот жараёнида айтиш имконига эга бўлишди.\nУчрашувда вилоят секторлари раҳбарлари ёшларни ўйлантираётган масалаларни тинглаб, ҳеч бир мурожаатни эътиборсиз қолдирмасдан барчасига тегишли тартибда ижобий ечим топдилар.\nХусусан, О.Жумаева, Н.Маматқулова, Б.Нурбоев, Қ.Ортиқова, Ў.Худоёров, А.Ибодулаев, А.Хушбоқов, Ж.Худойбердиева сингари ўнлаб ёшларнинг доимий иш билан бандлиги таъминланадиган, олий таълим муассасаларида тўлов-шартнома асосида ўқийдиган Ш.Тўрабоев, Ю.Қурбонов, Қ.Ортиқовага, шунингдек, О.Умарованинг фарзандларига 50 фоиз шартнома пуллари тўлаб бериладиган бўлди.\n“Полвонлар юрти” маҳалласида яшайман, — дейди Севара\nХўжақулова. — Маҳалламиздаги 2 километр масофадаги ички йўл таъмирга муҳтож. Шу йўлдан ҳар куни ўтиб-қайтамиз, таъмирталаблиги учун ҳам одамларга ноқулайлик туғдираяпти. Бу бўйича мен ҳам мурожаат қилгандим, илтмосимни рад этишмади. Икки кун ичида йўлсозлар 2 километр масофадаги ички йўлни таъмирлаб беришадиган бўлишди.\nТадбиркорлик фаолиятини йўлга қўйиш учун С.Ўрозова, У.Олломуродов, С.Каримова, Ш.Мамашукуров, А.Худойбердев, О.Шотўраева, А.Ҳайитовага банк кредитлари ажратиш, Ш.Раҳматуллаев, Г.Боймуродова, У.Исканов, М.Холмуродов, Ф.Мансуров, Ф.Хўжамқуловга ер олишга кўмаклашиш юзасидан мутасаддиларга кўрсатмалар берилди.\nМулоқотга келган ёшларнинг аксари иш беринг, ер беринг, тадбиркорлигимга кўмаклашиб юборинг, деган мурожаатлар билан келишган. Ҳарҳолда, уларнинг ўй-хаёлида ўзлари меҳнат қилиб, йўлини топиш истаги бор. Демак, ниятга яраша ҳаракат бўлса, қўллаб-қувватлов ҳам бўлади.\nОлдинги Германияда тажриба ўтаган талаба корхона очмоқчи\nКейинги Хизматдаги ходимларга автомобиль берилди


Cамарқандда иссиқхоналар ер ости сувидан иситилмоқда\n16:11 / 23.02.2016\nОқдарё туманидаги Суғончи маҳалласида Шамсиддин Шихназаров хонадонида 15 сотих томорқага ҳовлининг бир қисмида табиий иситиладиган иссиқхона қуриб, лимон ва сабзавот етиштирмоқда.\nМазкур ҳудудда ер ости сувлари жуда яқин – 2-2,5 метрдан сув чиқади. Шу боис, ерни қазиб, иссиқхона ташкил этиш қийин. Лекин бунинг ҳам фойдали томонлари бор. Яъни, ер юзасида иссиқхона қуриб, уни ер ости суви билан иситиш мумкин. Шихназаровлар хонадони буни амалда синаб кўришди.\n“Беш йил олдин ҳовлида 10x20 метрлик иссиқхона қурдик ва устини икки қават қилиб полиэтилен плёнка билан ёпдик. Иссиқхонанинг бир бурчагидан 1x2 метр кенгликда 2 метр, ер ости сувигача чуқур қазиб қўйдик. Совуқ пайтда сувдан кўтариладиган буғ билан иссиқхонада мўътадил ҳароратни сақлаш мумкин экан. Лимон парваришлашни билмасам-да, китобдан ўқиб-ўрганганларим асосида 10 туп лимон кўчати экдим. Парваришини оби-тобида қилиб, новдаларини кесиб турдим. Меҳнатимиз 2-3 йилда ўз самарасини бера бошлади. Бу йил ҳар бир дарахтдан 60-70 кило ҳосил олдик”, дейди оила бошлиғи ЎзА мухбирига берган интервьюсида.\nМаълумотларга кўра, ҳозирда Самарқанд вилоятидаги 503 мингдан ортиқ аҳоли хонадонининг 59 минг 500 гектардан зиёд томорқаси бор. Жорий йилда ушбу майдоннинг 11,5 минг гектарига картошка, 18,4 минг гектарига сабзавот, 3,2 минг гектарига полиз ва 14,7 минг гектарига озуқа экинлари экиш режалаштирилган. Шунингдек, 1 миллион 185 минг туп мевали дарахт кўчатлари ўтқазилади.


"Istiqlol yolqini. Qashqadaryoda mustabid tuzumga qarshi 1920 yil g‘alayonlari" китоби, Gulora Ravshanova\nЮртимизда мустабид совет тузумининг ўрнатилиши халқимизнинг қаттиқ қаршилигига сабаб бўлган. Қашқадарё воҳасида ҳам миллий озодлик ҳаракати вужудга келган эди. Қарши, Яккабоғ ва Шаҳрисабз шаҳарларида амалга оширилган қуролли исёнлар қизилларни шошириб қўйган, ғалаёнларни бостириш учун қўшимча кучлар сафарбар этилган, кўп қонлар тўкилган эди. Қуролли исёнлар советларнинг ҳукумронлик режаларига жиддий талофат етказиш билан бир қаторда, курашнинг бир неча йилларга чўзилишига туртки берган омил бўлган эди. Рисолада биринчи маротаба Қашқадарё воҳасида ХХ асрнинг 20-йилларида юз берган қаршилик ҳаракати дебочаси - қуролли исёнлар ҳақида архив манбалари асосида муфассал маълумот берилади.\n«Axsikent» arxeologiya merosi ob’ektini muhofaza qilish va tadqiq etish direksiyasi turist va ziyoratchilar uchun yo‘lko‘rsatkich


Сомонни қишда ейсан « Ўзбекистон Халқ Ҳаракати\nСомонни қишда ейсан\n05 April 2012 - 10:32\nБир камбағал ўзбек туркман қариндошиникига меҳмонга борибди. Қараса унинг уйида ейишга ҳамма нарсаcи – уни, ёғи, гўшт ва сабзи пиёзлари бор экан.\n– Бундай мартабага қандай эришдинг? – деб сўрабди ҳайратини яширолмай ўзбек.\n– Ҳеч сўрама, – дебди туркман, – уйда ейишга ҳеч вақоим қолмаганди. Шунда бир култа сомонни олиб президент ўтадиган катта йўлга чиқиб ўтирдим. Туркманбоши кортежи яқинлашиши билан олдимдаги сомонни ея бошладим. Президент кортежни тўхтатиб, олдимга келди “Нега сомон еяпсан?” деб сўради. “Ейишга ҳеч нарсам йўқ бошқа, очман” деб жавоб бердим. Шунда у ёнидаги вазирларига “Бу одамнинг муаммосини шу бугуноқ ҳал қилинглар!” дея буюрди. Эртасигаёқ уйимга бир қоп ун, гўшт, бошқа бир қопда сабзи пиёзлар ташлаб кетишди.\n– Нега шу нарса менинг ҳаёлимга келмабди? – дея туркманнинг тутган йўлини такрорламоқчи бўлибди ўзбек. Уйига қайтиб келиши билан режа тузиб, бир қисм сомон олиб Каримов ўтадиган Тошкентдаги президент шоссесига келибди.\nКортеж яқинлашиши билан у ҳам бамайлиҳотир сомонни ея бошлабди. Каримовнинг тансоқчилари уни уриб ҳайдашмоқчи бўлишибди. Бироқ машинадан тушган Каримов бу ғайриоддий манзарадан ажабланиб тансоқчиларини тўхтатибди.\n– Нега сомон еяпсан?\n– Бошқа егани нарсам йўқ…\n– Сомонни қишда ейсан, ҳозир… ана кўча куйда ўт-ўланлар ўсиб ётибди, ўшаларни е! – дебди Каримов.


IV. Эрнинг аёли зиммасидаги ҳақлари\nСиз шу ердасиз: Бош саҳифа Тақвим сонлари 2018 йил 2018 йил 1-сон IV. Эрнинг аёли зиммасидаги ҳақлари\nЭр-хотиндан ҳар бирининг ҳақи иккинчисининг зиммасидаги вожибдир. Буни Аллоҳ таоло белгилаб ва очиқ баён қилиб қўйган. “Ҳақ” ва “масъулият” (“вожиб”) ўртасидаги фарқ эса бундай: Ҳақдор ўз ҳақидан кечиши, марҳамат кўрсатиши мумкин. Бунинг учун савоб ҳам олади. Аммо зиммасидаги масъулиятни, вожибни тарк қилиши мумкин эмас. Ҳақдор кечсагина, зиммасидан масъулият тушади.\nХотин эрининг ҳақларини билиб, уларни адо қилганидагина солиҳа хотин бўлади. Эрнинг хотин олдидаги энг муҳим ҳақлари қуйидагилардир:\n1. Хотин эрининг ҳақини ўз ҳақидан ва ҳамма яқинларининг ҳақидан ҳам олдинга қўйиши керак. Чунки зиммасидаги эрининг ҳақи жуда каттадир.\n2. Ҳайз ва нифос кунларидан бошқа барча ҳолда, эри ундан ором ва лаззат олишни истаган пайтда тайёр бўлиши лозим. Эрига тўсқинлик қилиши, эрининг у билан қўшилиш истагини ҳар қандай вақтда қайтариши мумкин эмас.\n3. Хотин эридан рухсат олмай нафл рўза тутиши мумкин эмас. Чунки рўза баҳра олишга тўсиқдир.\n4. Хотин эрининг уйидан унинг ижозатисиз бирор нарсани ўзининг яқинларига ҳам бериши мумкин эмас. Агар берса хотинга гуноҳ, эрга савоб бўлади. Тўғри, фақат таомидан бузмай, садақа қилса бўлади.\n5. Хотин Аллоҳ таоло берган насибага рози бўлиши, эрига инжиқлик қилмаслиги керак. Маишат қийинчилиги ё ҳол ночорлиги учун ғазабланмаслиги ва оҳ-воҳ урмаслиги лозим.\n6. Хотин авратини беркитиши, рухсорини маҳрамларидан бошқага очмаслиги билан ўзини сақлаши лозим. Аёлнинг яланғочланиши, кийимларини эридан ўзгага ечиши ҳаромдир.\n7. Хотин гўзаллиги билан эрига фахрланмаслиги, эри хунук бўлса, ёмон кўрмаслиги, агар бой бўлса, эри олдида моли билан ғурурланмаслиги керак.\n8. Хотин фарзандларига раҳм қилиши, уларни ҳурматлаши, фарзандларни уришиб лаънатлашдан, эрига юзсизлик билан мурожаат қилишдан тилини тийиши, унинг хизматлари ва марҳаматларини инкор этмаслиги керак.\n2018 йил 11 мартда эълон қилинган 369 марта кўрилган


Савол: Бир кишининг нисобга етадиган маблағи бўлса, лекин қарзи ҳам бўлса, закот берадими?\nЖавоб: Қарзидан ортган моли нисобга етса, ундан закот чиқаради. Қарзлар икки қисмга бўлинади: Аллоҳ таоло томонидан талаб қилинган қарзлар; бандалар томонидан талаб қилинадиган қарзлар.\nБир кишининг зиммасида назр, каффорат, садақаи фитр, таматтуъ ҳажининг қурбонликлари, қурбон ҳайитининг қурбонлиги каби қарзи бор бўлса ва закот нисобига етадиган маблағи ҳам бўлса, аввал закотини адо қилади, чунки бу қарзлар банданинг ҳаққи эмас.\nБировдан олинган қарз, сотиб олинган мол эвазига берилиши керак бўлган маблағ, етказилган зарар ёки жароҳатнинг жаримаси ёки товони, адо қилинмаган нақд маҳр, келишилган, лекин берилмаган нафақа, бировнинг қарзига кафил бўлиш билан қарздорга айланиш, адо қилинмаган закот кабилар бандалар томонидан талаб қилинадиган қарз бўлгани учун нисоб миқдоридан чиқариб юборилади, яъни мавжуд маблағдан аввал ушбулар адо қилинади ва қолган маблағ нисобга етса, шундан кейингина ундан закот берилади.\nШу ўринда бир нуқтага эътибор қаратиш лозим. Агар бир кишига закот бериши вожиб бўлганидан кейин закотини адо қилмай, кечиктирган бўлса ва кейин юқоридаги қарзлардан бирортасига дуч келса, аввал закотининг қарзини адо қилади, кейин қолган қарзларини беради. Чунки закот вожиб бўлганидан кейин бу қарзларга дучор бўлиш закотни соқит қилмайди. Аксинча бўлса, аввал закотни соқит қилади.\nЖавоб: Усулий қоида шуки, берилган қарзнинг закоти қарз берувчининг зиммасига лозим бўлади, қарз олувчига эмас. Қарзлар нисобга етиб, бир йил тўлса, қарзлардан закот бериш вожиб бўлади. Лекин дарҳол эмас, балки қарз ёки тижорат молининг бадали каби қарзларнинг камида қирқ дирҳами қўлига текканда шундан бир дирҳам закот беради. Қачон қирқ дирҳам олса, ундан бир дирҳам закот чиқариб бораверади. Қўлига тегмаган қарзларидан то қўлига тегмагунича закот бермай турса бўлади. Қўлига теккач, ўтган йилларнинг закотини беради.\nЖавоб: Агар унинг қарзи қўлидаги молидан кўп бўлса, қўлидаги моли ўзиники бўлмай, балки ҳақдорларники саналиб, ундан закот бериши вожиб бўлмайди. Агар қўлидаги моли қарзидан кўп бўлиб, қарзини чиқарганидан кейин қолган мол нисобга етса, қолган молдан закот беради.\nСавол: Закот беришда узоқ муддатли қарзлар чиқариб юбориладими? Масалан: беш йилда узиб юборишга келишиб, йигирма миллионга уй олса ва қўлида ўн-ўн беш миллион пули бўлса, у кишига закот вожиб бўладими?\nЖавоб: Қарз икки турга бўлинади: муъажжал, яъни нақд берилиши керак бўлган қарз ва муажжал, яъни кейинчалик беришга келишилган қарз. Саволдаги қарз муажжал (кейинчалик берилиши вожиб бўлган) қарзга киради ва закот беришга монелик қилмайди. Абу Ҳанифадан қилинган ривоятда: «Кейинчалик беришга келишилган қарз закотни ман қилмайди», дейилган.\nСавол: Қандай қарзлар закотни вожиб қилмайди?\nЖавоб: Бир кишининг маълум миқдорда маблағи бўлиб, қарзи ҳам бўлса, ўша маблағ ҳожати аслияга машғул бўлиб қолади ва улардан закот бериш вожиб бўлмайди.\nЖавоб: Қарз берган одам берган нарсасидан буткул умидини узган бўлса, ундан закот чиқармайди. Мабодо умидини узган қарзи кейинчалик қайтиб келса, қўлига теккан йили учун закот чиқаради. Агар умидини узмаган бўлса, ундан закот чиқаради. Лекин қўлига теккунича закотни кечиктириши мумкин. Қўлига теккач, ўтган йиллари учун ҳам закот чиқаради. Қарз олган киши инкор қилса, қарз берувчида ҳужжат бўлса, Муҳаммад раҳимаҳуллоҳнинг наздида бундай молдан закот вожиб бўлмайди, шуниси саҳиҳроқ. Раҳматий бунга (закот бермасликка) мойил бўлиб, «Замонамизда қарздор қарзига ҳам, маблағига ҳам, маблағи борлигига ҳам иқрор бўлади. Лекин ҳақдор ундан қарзини ундириб олишга қодир бўлмайди. Шунда ўша мол йўқнинг ҳукмидадир. Ашраф Алий Таҳонавий «Имдодул фатаво» асарида шундай фатво берган.\nСавол: Бир киши яшаш учун ўн тўрт миллионга уй сотиб олиб, ярим нархини тўлади. Қолган ярмини ҳали тўламагани учун уй унинг ихтиёрига ўтмади. Бундай ҳолатда харидор сотувчига берган етти миллион пулидан закот берадими?\nЖавоб: Сотувчи билан харидор ўртасида «олдим-сотдим» сўзлари айтилганидан кейин ҳали уй харидорнинг номига ўтмаган бўлса ҳам, байъ мукаммал бўлади ва у сотувчига берилган маблағдан ҳам, зиммасидаги қарздан ҳам закот бермайди.\nЖавоб: Сотувчи уловни тўққиз миллионга сотганида харидор тўққиз миллион қарздор бўлди. Қарзга берилган молдан закот чиқарилади. Шунинг учун ҳар йили ҳақнинг ҳаммасидан закот чиқаради, яъни бир кишининг олдида беш юз минг пули бўлса, ундан ташқари одамларда тўққиз миллион пули бўлса, у киши закотга эга инсон саналади ва унинг зиммасига тўққиз ярим миллион пулидан закот чиқариш вожиб бўлади.\nСавол: Вафот этган кишининг қарзини бошқа одам ўз закотидан адо қилиши жоизми?\nЖавоб: Жоиз эмас, чунки бунда закот маййитга мулк қилиб берилмайди. Маййитнинг қарзи закот билан тўланмайди, чунки унда закотнинг рукни бўлган «мулк қилиб бериш» йўқдир. Закот маблағи билан масжид ҳам қурилмайди, ўлик ҳам кафанланмайди.\n25 Сентябрь, 2020 йил | 296


Мижозларини қайғургани учун Apple’ни судга беришди! - Terabayt.Uz\n2019 йилги iPhone'ларда USB-C қувватлагич бўлиши яна таъкидланмоқда\nExcel'да сақлаб қолинмаган файлларни қандай тиклаш мумкин?\nHuawei раҳбари: компаниямиз "ҳаёт ва ўлим ўртасида" турибди!\nТошкентда тезкор чақирув — 112 хизмати ишга туширилади\nРасман! 64 мегапикселлик Redmi Note 8 Pro ва Note 8 тақдимот санаси маълум қилинди\nXiaomi бу йил қанча смартфон сотганини маълум қилди\nМижозларини қайғургани учун Apple’ни судга беришди!\nApple юристларига ҳеч тиним йўқ – бўлар-бўлмасга корпорацияни судга берувчилар кўп. Даъвогарлар орасида чиндан ҳам ҳақ бўлганлари бор, аммо аксарияти...\nКалифорниялик фойдаланувчилардан бири жуда ғалати сабабга кўра Apple устидан судга ариза берди. Унинг даъво қилишича, икки босқичли аутентификация тизими фойдаланувчиларнинг жуда кўп вақтини олиб қўймоқда! Бундан ташқари, ушбу усулни бекор қилишга ҳам фойдаланувчилар сўраганидан сўнг 14 кун ўтибгина рухсат берилади.\nДаъвогарга кўра, Apple икки босқичли аутентификацияни фаоллаштириш учун ўз фойдаланувчиларининг розилигини сўраб ҳам ўтирмайди. Бу усул эса «аккаунтга кириш учун паролни эслаб қолишни, ишонилган қурилма ёки телефон рақами ёнида бўлишини талаб этади».\nАризада қайд этилишича, айрим ҳолларда аутентификация жараёни фойдаланувчиларнинг кўп вақтини олиб қўйяпти ва уларга моддий зиён ҳам етказяпти. Даъвогар мазкур методни суд йўли билан бекор қилишни ва Apple’ни жаримага тортишни талаб этяпти. Ҳозирча бу иш бўйича суд қарори эълон қилингани йўқ.\nЎҚИНГ: Apple аккумуляторлар борасида ўз мижозларини боплаб келаётган экан!\n#Apple #ахборот хавфсизлиги


Минводи аэропортида тутқунликка тушаëтган ўзбеклар кўпаймоқда\nМинеральние Води аэропорти\nРоссиянинг Минеральние Води халқаро аэропортида саккиз кундирки паспортига қалбаки “кирди-чиқди” штампи урилганлик айби билан жиззахлик ака-ука Бердиевлар ушлаб турилибди. Ҳужжатсиз, иссиқ овқатсиз¸ ноинсоний шароитда аэропорт терминалида кун кечираётган Диёр ва Жаҳонгир ўзлари каби аҳволдаги ўзбеклар кўплигини айтмоқда.\nБундан 10 йил олдин Ҳолливуд режиссёри Стивен Спилберг суратга олган “Терминал” комедияси кўпчиликка таниш бўлса керак.\nФильм қаҳрамони Виктор Краковскийнинг АҚШ визаси (Том Ҳэнкс) ватанида сиёсий вазият ўзгаргани туфайли тўсатдан бекор қилинади ва у аэропорт терминалида бир неча ой қолиб кетишга мажбур бўлади. Айтишларича, Спилберг бу фильмни Париж аэропортида 1988 йилдан 2006 йилгача яшаб келган эронлик бир қочқин ҳикояси асосида саҳналаштирган.\nҲозирги кунда Ставрополнинг Минеральние Води халқаро аэропорти терминалида саккиз кундирки қалбаки штамп билан чегарани кесиб ўтишга уринганликда айбланиб ташқарига чиқарилмаëтган ака-ука Диёр ва Жаҳонгир Бердиевлар бошига Спилберг қаҳрамони куни тушганига гувоҳ бўлиш мумкин.\n“Паспортимиз Украинага ўзи чиқиб келган...”\n2014 йилда Жиззахдан Москвага иш излаб келган Диёр ва Жаҳонгир Бердиевлар квартира таъмирлаш ишлари билан шуғулланиб келган.\nҲужжатларни Россия қонунлари асосида расмийлаштирган ва маҳаллий қурилишда аллақачон бир йил ишлаб қўйган йигитлар янги тартиб жорий қилингани ва бир йиллик муддат тугагани сабабли Ўзбекистонга кетишни режалаштирган.\n"Авиачипта арзонроқ бўлгани учун Минеральние Води шаҳрида улар бир самолетдан иккинчисига ўтаётганда чегара хизмати ходимларининг назоратига тушиб қолди ва Ўзбекистонга кетаётган самолётдан олиб қолинди", дейди тафсилотларни гапириб берган Бердиевларнинг Москвадаги амакиваччаси Бобир.\nДиëр Бердиев "терминал"да.\n- 26 февраль куни бўляпти бу воқеа. Олдинроқ мен бир жўрам орқали уларга документ қилиб берганман – просто паспортининг ўзини Украинага чиқартириб келганман. Улгурмагани учун вақтида ҳужжат қилишга, кирди-чиқдини янгиладик. Бу миграционний билан 4 киши борган эди.Чегарада эса фақат буларнинг миграционнийсини қалбаки деяпти. Аэропорт чегарачилари Ўзбекистонга жўнатган запросига жавоб келган, энди Украинадан кутаяпти экан. Булар ҳозир бинонинг ичкарисида ўтирибди. Бизга ҳеч бўлмаса депортини уриб, чиқариб юборсин! Бунақа одамлар кўп, деяпти. Пули қолмаган, еб-ичиш аэропорт ҳисобидан берилмас экан, дейди йигитлардан паспортлари олиб қўйилгани сабабли пул жўнатиш имкони ҳам йўқлигини гапирган Бобир.\nБу воқеани ўз назоратига олган москвалик ҳуқуқ фаоли Баҳром Исмоилов Россия Бош прокурори ва Президент ҳузуридаги Инсон ҳуқуқлари вакили номига ака-ука Бердиевлар масаласида махсус мурожаатнома тайёрлаган.\n“Бунақалар жуда кўп!”\nМаълум бўлишича, ака-ука Бердиевлардан ташқари Минеральние Води аэропорти терминалида улар каби турли баҳоналар билан ушлаб турилган бошқа ўзбекистонликлар ҳам бор.\n- Унақа болалар жуда кўп деяпти. Айнан шундай масалалар билан ушланган¸ ҳаммаси ётибди. Ҳатто 70 кунлаб кутиб ётганлар бор экан. Уларга суддан кейин “ўзларинг кетинглар”, бўлмаса лагерга жўнатамиз¸ дер экан. У ердан эса навбат келса, кейин жўнатар экан. Улар бу марказга иложи борича бормаймиз деяпти. Лекин қанча вақт ўтиб кетди, қаранг! дея яқинлари оч-наҳор ётганидан куйинади Бобир.\nОзодлик билан WhatsApp тармоғи орқали уланишга муваффақ бўлган Диëр ва Жаҳонгир аэропорт тутқунига айланган ўзбеклардан айримлари бир неча ойдан буён ўз тақдири ҳал этилишини кутиб ётганини айтади:\n"Икки ойдан бери юрган самарқандлик боллар бор – улар бу ерда ҳатто ойликка ишга жойлашиб олган: бири ошпазга ёрдамчи, иккинчиси сваршчик”, деб ёзди Бердиевлар.\nОзодлик билан суҳбатда аэропорт Чегара хизмати вакили Игорь Синельников Диёр ва Жаҳонгир Бердиевлар ҳам Минеральние Води аэропортида қолаётган кўплаб хорижликлар каби паспортидаги қалбаки штамплар туфайли ушлаб турилибди, дейди:\n- Сиз сўраган шахслар судда бўлганича йўқ. Бу ерда бундай ҳолатда бўлган одамлар жуда кўп. Шу жумладан ўзбек миллатига мансуб. Ўзбекистондан ташқари Тожикистон, Арманистон, ҳатто Нигерия фуқаролари ҳам бор. Улар паспортларида чегарани кесиб ўтганлик тўғрисида сохта муҳрлар урилган. Аслида улар чегарани кесиб ўтмаган, муайян пул эвазига паспортларини фирибгарларга берган, улар эса Москвада ўтириб ҳам штамп уриб бераверган. Ҳар ҳолда, биз қалбаки штампларни текшириш учун ўша чегара пунктларига сўровнома юборганмиз, ФСБ ва ФМСдан жавоб келишини кутаяпмиз. Қанча вақтда жавоб келиши номаълум, деди Игорь Синельников.\nТерговчига кўра¸ Диёр ва Жаҳонгир Бердиевлар айбланаётган ҳужжатларни қалбакилаштириш учун Россия Федерация Жиноят Кодексининг 327--моддаси 3-қисмида белгилангани каби 80 минг рубль жаримадан то олти ойлик қамоққача жазоланиши мумкин.\nМаълум бўлишича, суд қарори чиқмагунга қадар ўзбек мардикорларини озиқ-овқат ва бошпана билан таъминлаш мажбуриятини ҳеч ким ўз зиммасига олмайди.\nАэропорт терминалида яшашга мослашиб қолган Стивен Спилберг қаҳрамони Краковский бир неча ойдан кейин ўз юртига жўнаб кетади; “Шарль де Голль” аэропортида 16 йил яшаган эронлик Меҳран Карими Носирий эса ниҳоят қочқинлик мақомини олиб, ҳозир Парижда истиқомат қилмоқда.\nМинеральние Води аэропортидаги ўзбекистонлик меҳнат муҳожирларининг яна қанча вақт терминалда қолиши ҳозирча номаълумлигича қолмоқда.


Танзила Норбоева: «Халқ билан мулоқотни бошида ҳамма раҳбарлар ҳам тушунмаган»\nСенат раиси Танзила Норбоева бугун, 22 август куни, Сенат биносида ОАВ ходимлари билан учрашув ўтказди. Фуқаролик жамиятини мустаҳкамлашда Сенатнинг ўрни қандай бўлиши, халқни рози қилиш, юқори турувчи органлар қай тартибда ишлаши кераклиги ҳақида фикрлар муҳокама марказида бўлди.\n«Ҳаммамизга маълумки, Президент лавозимига киришганидан кейин халқ билан мулоқотни бошлади. Ўша пайтда Касаба уюшмалари федерацияси раҳбари бўлиб ишлардим. Ҳар куни халқ билан доимий ва узлуксиз алоқа қилишни аввалига ҳамма раҳбарлар ҳам тўлиқ англаб етишмади. Айниқса, вазирлар тушунмади. Кўпчилик ўйладики, бу одатий ҳол, кампания сифатида ўтади-кетади. Сайловгача ўтказиладиган баландпарвоз гаплар, дея талқин қилинди.\nЛекин давлат раҳбари бу йўналишни битта тизимга солди. Яқинда мажлислардан бирида ҳам президент халқ билан мулоқот қилиш янаям кучайишини, халқдан фикр олиб, давлат аҳамиятига молик муҳим қарорлар қабул қилинишини таъкидлади. Биз, парламент аъзолари, депутатлар халқнинг ичига биринчи бўлиб кириб боришимиз керак. Ҳали бундай талабга жавоб бераётган иш қилинаётгани йўқ», дея фикр билдирди Норбоева.\nСенат раиси аҳоли мурожаатини тезкорлик билан кўриб чиқишда янги тизим йўлга қўйилганини айтиб ўтди. Эндиликда ҳар бир сенатор маълум бир вилоятга хизмат сафарига боришдан олдин ўша ҳудуддан келган мурожаат хатларини ўзи билан олиб кетади, мурожаатлар мазмунини ўрганади. Сўнг тегишли мутасаддиларни йиғиб, муаммони жойида ҳал қилиш тизимига ўтишади.\nТадбирда журналист ва блогерлар сенаторлар фаолияти очиқлигини таъминлаш учун бир нечта таклифлар беришди. Жумладан, ҳар бир сенаторнинг ижтимоий тармоқларда саҳифаси бўлиши лозим. Мурожаатлар тўғридан-тўғри шу ерга жўнатилса, жараённи тезлаштириш имкони ортади.\n«Ҳимоя ордери ечим эмас» – Сенат раиси хотин-қизларни зўравонликдан ҳимоя қилиш ҳақида